SKRIFTLIG FORESPØRGSEL E-2445/02

af Olivier Dupuis (NI) til Kommissionen

(28. august 2002)

Om: Domfældelse over 16 medlemmer af Falun Gong-bevægelsen i Hongkong

Den 14. marts 2002 gennemførte 16 medlemmer af Falun Gong-bevægelsen (4 schweizere, 1 newzealænder og 11 Hongkong-borgere) en fredelig sultestrejke foran Det Kinesiske Forbindelseskontor i Hongkong for at kræve, at der sættes en stopper for mordene på uskyldige personer i Kina. Selv om flere fotos og videoreportager klart viser, at de demonstrerede fredeligt, at de ikke udgjorde nogen trussel mod den offentlige orden, og at de ikke generede fodgængertrafikken, jog politiet i Hongkong dem bort med magt. Den 15. august i år blev demonstranterne dømt. De var bl.a. anklaget for at have blokeret trafikken og for at have angrebet politiet, og ved processens afslutning blev demonstranterne erklæret skyldige i forstyrrelse af den offentlige orden og 6 andre anklagepunkter og idømt en bøde på 29 300 HK$ (svarer ca. til 3 750 EUR).

Hvilke oplysninger sidder Kommissionen inde med om dette spørgsmål? Hvilke initiativer har Kommissionen taget eller agter den at tage for at få annulleret dommene over disse 16 medlemmer af Falun Gong-bevægelsen? Hvilke initiativer har Kommissionen taget eller agter den i al almindelighed at tage for at lægge pres på Hongkongs regering med henblik på at få den til at overholde de grundlæggende rettigheder og i særdeleshed ytrings-, religions- og trosfriheden samt retten til at deltage i fredelige forsamlinger og demonstrationer?

Svar afgivet på Kommissionens vegne af Chris Patten

(20. september 2002)

Kommissionen er bekendt med den afgørelse, som retten i Hongkong traf den 15. august 2002 mod 16 medlemmer af Falun Gong-bevægelsen, som havde demonstreret foran det kinesiske forbindelseskontor i Hongkong. De var anklaget for forstyrrelse af den offentlige orden og andre overtrædelser under den pågældende demonstration. Retten idømte hver af dem en bøde på mellem 150 og 500 EUR.

Hvad angår situationen for Falun Gong-bevægelsen i selve Kina, har EU ved flere lejligheder, både i forbindelse med forskellige henvendelser såvel som i dialogen mellem EU og Kina om menneskerettighederne, opfordret Kina til at genoverveje de hårde straffe, som Falun Gong-medlemmer er blevet idømt. Kommissionen har navnlig anmodet Kina om at sikre, at alle foranstaltninger, som kan sikre en retfærdig retssag, herunder passende juridisk bistand, bliver overholdt til punkt og prikke. Også i konklusionerne af Rådets møde (almindelige anliggender) om menneskerettigheder i Kina er der blevet udtrykt bekymring for overtrædelse af menneskerettighederne i forbindelse med tilhængere af Falun Gong-bevægelsen. Hvad angår Hongkong er det første gang, at Falun Gong-medlemmer er blevet retsforfulgt kollektivt, efter at gruppen har organiseret aktioner. Ifølge de oplysninger, Kommissionen er i besiddelse af, er der indgivet appel mod rettens kendelse.

Den generelle politiske situation i Hongkong, også overholdelse af retsprincipper og grundlæggende rettigheder, giver efter Kommissionens opfattelse anledning til at tro, at ordningen et land, to systemer forløber rimelig godt her fire og et halvt år efter, at Hongkong blev overdraget til Kina, og at retsprincipperne, menneskerettighederne, de borgerlige rettigheder og et frit og åbent samfund generelt er bevaret i Hongkong. Da den praktiske gennemførelse af disse principper jo har givet anledning til en vis debat og usikkerhed, vil Kommissionen fortsat følge udviklingen i Hongkong meget nøje.